# Gramoxone Ska Band

Gramoxone Ska Band és un grup de música ska en valencià de la Ribera Baixa, també conegut com a Skaband Malajunça: fundat l'any 1991 i desfet oficialment l'any 2002, el grup encara fa concerts esporàdics.

## Trajectòria

El títol de la seua primera referència discogràfica, un casset gravat, produït i editat per Vicent Sengermés, feia referència a un esdeveniment que tingué lloc a Sueca i del qual quedava constància d'una pintada: enregistrat en desembre de 1995 en els estudis Cambra de Real de Montroi i editat per la mateixa discogràfica, que llavors encara es deia La Destilería.
El 5 de desembre del mateix any actuaren junt amb els Obrint Pas a la sala polivalent La Palma de Reus; a l'any següent tornaren a actuar al mateix lloc, la vespra de l'11 de setembre, esta volta junt amb Brams i Twiris.
L'any 1997 actuaren amb Ki Sap en la sala Zeppelin de València i, el 26 d'abril, en el 6é Tirant de Rock de nou amb Brams, la Companyia Elèctrica Dharma, Feliu Ventura, Munlogs i Ocults.

### Canvi de nom i 2n Congrés

Abans de traure el segon disc, el grup es va vore obligat a canviar de nom per la pressió de la multinacional Syngenta, propietaris de la marca de l'herbicida Gramoxone: llavors, van decidir rebatejar-se com a Skaband Malajunça —pronunciat «excavant mala junça»– nom popular d'una herba adventícia (Cyperus rotundus) que no pot eliminar aquell producte. L'anècdota del nom els feu populars i va inspirar l'escriptor sedavienc Ferran Torrent per a un fil argumental de la novel·la Societat limitada, en la qual apareix un grup punk anomenat Gramoxín que pren el nom d'un herbicida fictici.
A l'abril de 1997 organitzaren el I Festival de Ska de Cullera, al qual acudiren SHARP de Madrid per a vore'ls actuar junt amb Malarians, Skarface i Twiris. El 22 d'abril de 1999 tocaren en la sala Matisse, dins de la programació del I Congrés d'Estudiants de Filologia Catalana Pompeu Fabra; eixe mateix estiu actuaren a Llíria en un cicle de concerts on compartiren cartell amb L'Ham de Foc i en el festival Carrascar. L'any 2000 viatjaren junt amb Sva-ters a la Franja de Ponent per a tocar amb NoTinkSon i Portàtil.FM en un concert organitzat pel Casal Jaume I de Mequinensa.
En juny del 2001 participaren en el festival Pericana Rock de Xixona, junt amb els Brams i Lapsus, i la vespra del 9 d'octubre tocaren a València en el concert del Bloc Jove, junt amb Munlogs i Tonino Carotone.
Amb vora deu anys de trajectòria, molts dels integrants es deixaren el grup per qüestions familiars o laborals i, després de quedar-se només Bolinches com a únic cantant, els Malajunça decidiren separar-se l'any 2002 amb un concert en la sala Roxy junt amb Sva-ters, als quals «apadrinaren», i que no tingué la repercussió esperada. Dos anys després tornaren a entrar als estudis Soniart i gravaren tres cançons inèdites, incloses en el tercer treball del grup, L'acabose, que comprenia també les pistes dels dos anteriors i tres cançons en directe.
D'ençà, Carreño s'ha dedicat a jugar al pòquer semiprofessional i ha publicat diversos manuals sobre eixe joc de cartes. Bolinches, que visqué una temporada en Alcoi, aplegà a col·laborar amb un altre grup en un concert a Beniarrés l'any 2011.

### Concerts esporàdics

A l'octubre de 2004 van actuar a l'auditori del mercat de Cullera junt a Obrint Pas. L'1 d'octubre del 2005 tocaren a l'auditori de Cullera junt amb Sva-ters i Últim Recurs. El 2008 actuaren junt amb Anguiles de Camal al pub La Teulà d'Albalat.
L'any 2010 tornaren a actuar en Albalat en el festival Svcro Rock junt amb A Mansalva i Gatillazo i, un parell de setmanes més tard, en l'aparcament del centre comercial de Sueca junt amb Obrint Pas i orxata Sound System, amb vora cinc mil persones de públic, fet que obligà l'organització a canviar tres voltes d'ubicació el concert per la previsió d'aforament.
La Nit de Sant Joan del 2011 feren una nova actuació a Cullera, junt amb el grup valler Brossa de Riu, per a la falla El Raconet. El 29 d'agost del 2014 actuaren de nou en el poliesportiu d'Albalat i, dos mesos més tard, a Real per a celebrar els vint anys de Cambra Records i de la gravació del Primer Congrés... L'últim concert fora de la Ribera tingué lloc el 6 de juny del 2015 al festival Brida Rock junt amb Gàtaca, Lilit i Dionís, Mi Sostingut i Toni de l'Hostal.
El 4 d'abril de 2019 va morir Pep Bolinches, cantant de la formació. Bolinches patia una malaltia i ja no participà en els últims concerts de la banda.

## Referències

* ↑ Ribera Express Arxivat 2016-04-13 a Wayback Machine. Cullera augmenta els espectacles musicals i diversifica l'oferta de les festes majors
* ↑ Gramoxone Ska Band 1er Congrés de Figures Mundials
* ↑ Tinet.cat Plataforma Unitària Onze de Setembre
* ↑ Sugranyes País Valencià
* ↑ Universitat de València 26 d'abril, tots a València: ja n'hi ha prou!
* ↑ El País Joaquim Cordill, per Paco Mariscal (castellà)
* ↑ Academia.edu Arxivat 2016-04-13 a Wayback Machine. El ska en España: escena alternativa musical y transnacional, per G. Fernández Monte (castellà)
* ↑ El País La semana musical de Llíria arranca con diferentes estilos (castellà)
* ↑ BotiBoti.org Ska Band Malajunça
* ↑ Temps de Franja núm. 5 Franja rock, per Guillem Chacón
* ↑ VilaWeb Alcoi Agenda Cap de Setmana: Música caribenya i rock català
* ↑ VilaWeb El Bloc Jove prepara els actes del 9 d'Octubre
* ↑ Kale Barraka 15 d'octubre del 2014
* ↑ València Ska Ska Band Malajunça
* ↑ DailyMotion Gravació de III Congrés de Figures Mundials
* ↑ Poker 10 Arxivat 2016-04-15 a Wayback Machine. Entrevista a Juan Carreño (castellà)
* ↑ Poker News ¿Dónde están ahora? Juan Carreño, la persona que nos enseñó a jugar con sus míticos manuales de póker (castellà)
* ↑ Racó Català Concert a Cullera: Gramoxone Ska Band, Sva-ters i Últim Recurs
* ↑ Indiecat Obrint Pas i Orxata, a Sueca al retorn de Ska Band Malajunça
* ↑ Levante-EMV Orxata, Malajunça i Obrint Pas rebenten Sueca
* ↑ L'Expressió Arxivat 2016-04-14 a Wayback Machine. Gran nit de Sant Joan a Cullera
* ↑ Un mundo por concer Xaranga Kriptonita i Gramoxone Ska Band (castellà)
* ↑ Compromís per Godella Brida Rock
* ↑ «Ha mort Pep Bolinches, cantant de Gramoxone Ska Band». Enderrock. [Consulta: 5 abril 2019].
* ↑ Jamendo 1er Congrés de Figures Mundials

## Enllaços externs

* Facebook Pel retorn de Malajunça - Gramoxone Ska Band
* Jamendo Malajunça Ska Band